Kiriku ülesanne on Jumala sõna kuulutamine ja sakramentide jagamine, milles kõneleb ja ilmutab end kogudusele Kolmainus Jumal, kes on sõnas ja sakramendis tõeliselt kohal, vabastades inimest patust ja pühitsedes teda armastavale kaasinimese teenimisele.  Korrapärased koguduse jumalateenistused ja palvused on kiriku vaimse elu keskmeks. On oluline kasvatada meid hindama jumalateenistuse tähtsust ja mõistma seal toimuvat, et oskaksime ja võiksime paremini jumalateenistusest osa saada.